ORDE do 24 de setembro de 2010 pola que se publica a modificación dos estatutos da Mancomunidade de Terras de Deza.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/10/2010

O procedemento de modificación dos estatutos das mancomunidades está regulado no artigo 143 da Lei 5/1997, do 22 de xullo, de Administración local de Galicia. En cumprimento do disposto no citado precepto, o presidente da mancomunidade remitiulle á Consellería de Presidencia, Administracións Públicas e Xustiza a documentación relativa á súa modificación.
Examinada a documentación, considérase que a tramitación da modificación estatutaria seguiu o procedemento legalmente previsto para tal fin.
En síntese, para a adopción do acordo de modificación desta mancomunidade observouse a seguinte tramitación:
-O Pleno da mancomunidade acorda iniciar o procedemento de modificación dos seus estatutos en sesión realizado o 27 de agosto de 2009.
-O referido acordo someteuse a información pública durante o prazo dun mes, mediante edicto publicado no BOP de Pontevedra número 202, do 20 de outubro de 2009, e simultáneamente foi remitido á Deputación Provincial de Pontevedra e á Consellería de Presidencia, Administracións Públicas e Xustiza, para o seu informe polo prazo dun mes.
-O Pleno de cada unha das entidades locais integrantes da mancomunidade aprobaron a modificación dos estatutos da mancomunidade de Terras de Deza.
-O presidente da mancomunidade remitiulle á Consellería de Presidencia, Administracións Públicas e Xustiza unha copia certificada dos acordos de modificación dos estatutos da devandita mancomunidade.
Segundo o antedito e de conformidade co disposto no artigo 143.1º d) da Lei 5/1997, do 22 de xullo, de Administración local de Galicia, e demais normativa de aplicación,
DISPOÑO:
Artigo Único.-Publicar a modificación dos artigos 1, 8, 9, 12, 13, 14, 16, 18, 22 os estatutos da mancomunidade de Terras de Deza.
Santiago de Compostela, 24 de setembro de 2010.
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Modificación dos estatutos da Mancomunidade
de Terras de Deza
Artigo 1º.-Denominación.
Os municipios de Lalín, Silleda, Vila de Cruces, Agolada e Rodeiro, pertencentes á provincia de Pontevedra, asócianse voluntariamente constituíndo unha mancomunidade baixo a denominación de Mancomunidade de Terras de Deza.
Artigo 8º.-Órganos de goberno.
Os órganos de goberno da mancomunidade serán representativos dos concellos que a integran.
O goberno e a administración da mancomunidade corresponderá aos seguintes órganos:
a) Órganos de goberno: Pleno, presidente, vicepresidente e Xunta de Goberno.
b) Órganos complementarios: Comisión Especial de Contas.
Artigo 9º.-Pleno.
O Pleno da mancomunidade é o órgano superior de goberno da entidade, á que representa como corporación de dereito público, e componse dun número de vogais designados por cada concello por proposta dos concelleiros de cada candidatura que obtivese representación logo do previsto neste artigo, na seguinte proporción, incluíndo os alcaldes como membros natos:
Lalín: 8 vogais.
Silleda: 5 vogais.
Vila de Cruces: 4 vogais.
Agolada: 3 vogais
Rodeiro: 3 vogais.
Os concellos mancomunados designarán os seus representantes, con carácter regrado, de entre os seus membros corporativos, por maioría simple, na primeira sesión seguinte á súa constitución ou á comunicación da baixa dalgún dos seus membros.
Os representantes dos concellos designados por cada pleno poderán incluír tantos vogais titulares como suplentes.
En caso de ausencia, enfermidade ou impedimento de calquera dos alcaldes dos concellos membros desta mancomunidade, considerarase como membro dela o alcalde accidental ou en funcións do dito concello, sempre que acredite o correspondente nomeamento, conforme determina o artigo 47 do ROF.
A mancomunidade constituirase nos dous meses seguintes á constitución das respectivas corporacións locais e mentres tanto continuarán nos seus cargos os anteriores. A designación farase do seguinte xeito:
a) O número de vogais que lle corresponden a cada formación política a nivel comarcal será o resultante de repartir os vinte e tres (23) vogais aplicando a regra DHondt ao número de votos acadados por cada formación política no total da comarca, e non entrando na repartición aquelas candidaturas que non acaden a nivel comarcal un mínimo dun 5% dos votos válidos.
b) A atribución dos escanos dos vogais en cada concello farase por aplicación da Regra do Deza que figura de seguido:
Base 1ª
Repartiranse os escanos de cada concello proporcionalmente ao número de votos acadados no dito concello polas distintas formacións políticas. Para isto multiplicarase o número de votos obtido por cada candidatura en cada concello polo número total de escanos de cada concello e dividirase polo total de votos de cada concello. Deste xeito obterase unha media proporcional.
Base 2ª
Nunha primeira repartición asignáraselle a cada candidatura un número de escanos en cada concello igual á parte enteira das proporcións obtidas logo da aplicación da base primeira.
Base 3ª
Os escanos que falten atribuiranse asignando aos partidos a que lles falte aínda representación seguindo o criterio do maior resto a nivel comarcal e precisamente no concello en que ten ese maior resto; se nalgún momento do proceso un partido non pode obter escano no concello onde ten o maior resto por estar xa cuberta a cota territorial, obterao naquel onde teña o seguinte resto e queden escanos por atribuír.
Base 4ª
A ningún partido se lle asignará escano mentres outro con maior resto aínda non o teña asignado.
No caso de restos iguais aplicaranse, por esta orde, os seguintes criterios de desempate:
1° Maior número de votos no concello ou concellos afectados.
2° Maior número de votos a nivel comarcal.
Base 5ª
Cando por aplicación das regras de distribución das bases anteriores houber algunha candidatura que non alcanzar o 5% dos votos válidos a nivel comarcal, pero algún dos seus membros ostentar a alcaldía dalgún concello da comarca, o último escano que corresponder a ese concello atribuirase ao alcalde-presidente elixido no concello.
Esta norma aplicarase no caso de que o alcalde elixido sexa dunha candidatura á cal, malia ter alcanzado o 5%, non lle correspondese representación no dito concello.
Artigo 12º.-Xunta de Goberno.
A Xunta de Goberno é o órgano de xestión ordinaria da mancomunidade e estará integrada polo seu presidente e por un número de catro vogais, que serán nomeados e separados libremente polos plenos dos respectivos concellos, sendo un representante por cada concello.
En caso de ampliación ou redución do número de concellos, os integrantes ampliaranse ou reduciranse de igual modo.
Artigo 13º.-Atribucións.
Son atribucións propias da Xunta de Goberno as seguintes:
a) A asistencia ao presidente no exercicio das súas atribucións.
b) As atribucións que o Pleno e o presidente da mancomunidade ou outro órgano da mancomunidade lle delegue ou lle atribúan as leis por analoxía coa xunta de goberno municipal.
c) Non son delegables as que por analoxía non poidan ser obxecto de delegación do pleno e do alcalde na xunta de goberno segundo a lexislación vixente.
d) O presidente pode delegar o exercicio de determinadas atribucións nos membros da Xunta de Goberno, sen prexuízo das delegacións que, para cometidos especiais, poida efectuar en favor de calquera membro do Pleno a mancomunidade, aínda que non pertenzan a aquela xunta.
Artigo 14º.-A adopción de acordos e sesións ordinarias.
1. A Xunta de Goberno adoptará os seus acordos por maioría e o voto no seo deste órgano será ponderado de conformidade coa representación atribuída a cada concello no artigo 9 destes estatutos.
En caso de empate, o voto de calidade do presidente decidirá a adopción do acordo.
2. O réxime de sesións ordinarias será determinado polo presidente de acordo coa normativa vixente.
Artigo 16º.-Atribucións do presidente.
l. Corresponden ao presidente as atribucións seguintes:
a) Representar a mancomunidade.
b) Convocar e presidir as sesións do Pleno, da Xunta de Goberno e de calquera outro órgano da mancomunidade.
c) Publicar, executar e facer cumprir os acordos do Pleno e da Xunta de Goberno.
d) As atribucións que o artigo 21 da Lei 7/1985, do 2 de abril, reguladora das bases do réxime local, e o artigo 61 da Lei de Administración local de Galicia 5/1997, do 22 de xullo atribúen ao alcalde.
2. Corresponderá ao vicepresidente a substitución do presidente nos casos de vacante, ausencia ou enfermidade, así como as atribucións que o presidente voluntariamente lle atribúa.
Artigo 18º.-Renovación.
1. O Pleno e a Xunta de Goberno renovaranse coa mesma periodicidade que as corporacións locais. Todos os membros dos órganos de goberno da mancomunidade continuarán en funcións unha vez disoltas as corporacións, mentres non se constitúan as novas.
Despois de cada proceso de eleccións municipais, a corporación que resulte delas, na primeira sesión que realice, deberá designar os seus representantes nos órganos de goberno da mancomunidade.
A presidencia renovarase coa periodicidade das corporacións locais, polo mecanismo da moción de censura e polos casos de vacante, ausencia e enfermidade do presidente.
2. A perda da condición de concelleiro suporá o cesamento na representación, salvo nos casos de renovación das corporacións, en que continuarán nas súas funcións na mancomunidade soamente para a administración ordinaria ata a toma de posesión dos seus sucesores, sen que poidan adoptar acordos para os que legalmente se requira unha maioría cualificada.
Artigo 22º.-Sesións.
A convocatoria e réxime das sesións e actas dos órganos colexiados da mancomunidade axustarase ao disposto na normativa vixente. O Pleno realizará sesión ordinaria unha vez ao semestre. A Xunta de Goberno realizará sesión ordinaria unha vez ao mes.
A data das sesións ordinarias da Asemblea será establecida durante o primeiro mes de cada mandato polo Pleno e polo presidente respecto da Xunta de Goberno, sen prexuízo das modificacións que posteriormente se establezan.